Minimum Vital

Minimum Vital er ei fransk rock-gruppe innen progressiv rock-sjangeren. Gruppa startet under navnet Concept i 1982, og består av brødrene Thierry og Jean Luc Payssan (henholdsvis keyboards, perkusjon og sang, og gitar, perkusjon og sang) og Eric Rebeyrol (bass). Brødrene Payssan har også spilt sammen som duo under navnet Vital Duo.

Minimum Vital var i begynnelsen av karrieren inspirert av jazzrock, men har siden holdt seg innenfor mer konvensjonell progressiv rock, med elementer av folkemusikk og middelaldermusikk. Minimum Vitals sang er dels på fransk, dels en blanding av flere språk, meningsløse ord og stavelser som passer til musikken. Noen få av gruppas låter har også engelsk tekst. Gruppa har dessuten mange instrumentale låter.

Historie
Thierry og Jean Luc Payssan gjorde sine første amatøropptak i 1980, da de bare 16 år gamle fikk laget en LP i ett eksemplar. Sammen med Eric Rebeyrol (bass) og François Péron (trommer) dannet de i 1982 gruppa Concept. Innen de holdt sin første konsert i september 1983, hadde Péron sluttet og blitt erstattet av Antoine Fillon. I 1984 ble fløytist Anne Colas med i gruppa, og de vant en konkurranse i Mimizan, der førstepremien var å få spille inn en singel i lydstudioet Carat i Bordeaux. Studioets tekniker Philippe Ravon foreslo at de skulle spille inn en LP i stedet for bare en singel.

Gruppa debuterte med kassetten Envol Triangles i 1986. Studioet hadde ikke greid å skaffe en distributør til utgivelsen, og hadde ikke råd til å gi ut LP, og gruppa ga i stedet ut albumet på kassett i 500 eksemplarer. Innen albumet kom ut, hadde gruppa skiftet navn til Minimum Vital, da det viste seg at det allerede fantes et band med navnet Concept. Trommeslager Antoine Fillon og fløytist Anne Colas sluttet, og Fillon ble erstattet av Christophe Godet.

Etter at Minimum Vitals første kassett kom ut, fikk de kontakt med Bernard Gueffier og Francis Grosse, som nylig hadde startet plateselskapet Musea. På Musea ga de i 1988 ut LP-en Les Saisons Marines. Minimum Vitals første CD, Sarabandes, kom ut i 1990. I 1992 ga Musea ut gruppas to første album, Envol Triangles og Les Saisons Marines, på nytt på én CD. Samme år kom Minimum Vitals fjerde album, La Source. På dette albumet bidro Payssan-brødrene med mer sang enn på de tidligere utgivelsene, og de fikk i tillegg hjelp av sanger Jaky Whitren.

Etter noen konserter sammen med sanger Philippe Cauvin fra progrock-bandet Uppsala, tok Minimum Vital i 1993 en pause. Året etter ble sanger Sonia Nedelec med i gruppa, og trommeslager Christophe Godet sluttet og ble erstattet av Charly Berna. I 1994 gjorde gruppa også sine første konserter utenfor Frankrike, da de spilte på festivalen Progfest i Los Angeles.

Minimum Vitals femte album, Esprit d'Amor, kom ut i 1997. Da hadde de også fått med seg sanger Jean Baptiste Ferracci. I 1998 dannet Thierry og Jean Luc Payssan sideprosjektet Vital Duo. Duoen ga ut albumet Ex Tempore i 2001. Dette året etablerte de også sitt eget studio, Vital Musique. I 2004 ga Minimum Vital ut albumet Atlas, gruppas sjette album. Trommeslager Charly Berna hadde sluttet og blitt erstattet av Didier Ottaviani, men i praksis var gruppa i ferd med å bli oppløst da albumet kom ut. De neste årene fortsatte Thierry og Jean Luc Payssan samarbeidet som Vital Duo.

Jean Luc Payssan ga ut soloalbumet Pierrots & Arlequins i 2005. Brødrene Payssan og Eric Rebeyrol besluttet å fortsette Minimum Vital som trio, uten trommeslager. I 2009 kom Minimum Vitals foreløpig siste album, Capitaines. I 2010 arbeider Thierry Payssan med sitt soloalbum Dans la Maison Vide. Minimum Vital har ikke spilt konserter på flere år, men planlegger å ta opp igjen konsertvirksomheten.

Thierry og Jean Luc Payssan og Eric Rebeyrol er ikke heltids musikere. Thierry Payssan er arkitekt, Jean Luc Payssan bibliotekar, mens Eric Rebeyrol arbeider som dataansvarlig på en skole.

Medlemmer

Nåværende
Thierry Payssan (keyboards, noe perkusjon og sang)
Jean Luc Payssan (elektrisk og akustisk gitar, noe perkusjon og sang)
Eric Rebeyrol (bass)

Tidligere
François Péron (trommer) (1982–1983)
Antoine Fillon (trommer) (1983–1986)
Anne Colas (fløyte) (1984–1986)
Christophe Godet (trommer) (1986–1993)
Sonia Nedelec (sang) (1994–2004)
Charly Berna (trommer) (1994-ca. 2000)
Jean Baptiste Ferracci (sang) (1995–2004)
Didier Ottaviani (trommer) (ca. 2000-2004)

Diskografi

Studioalbum
Envol Triangles (kassett) (1986)
Les Saisons Marines (1988)
Sarabandes (1990)
Envol Triangles/Les Saisons Marines (gjenutgivelse) (1992)
La Source – Huit Chants de Lumière (1992)
Esprit d'Amor (1997)
Atlas (2004)
Capitaines (2009)

Livealbum
Worlds Of... (VHS-video) (1995)
Au Cercle de Pierre (1998)

Vital Duo
Ex Tempore (2001)
Le Jardin Hors Du Temps (DVD) (2005)

Jean Luc Payssan
Pierrots & Arlequins (2005)

Andre utgivelser
Minimum Vital er med på flere samlealbum og hyllestalbum, delvis med nyskrevne låter:
Diverse artister – Enchantement (1987)
Diverse artister – Progfest 1994 (live) (1995)
Diverse artister – Proglive''' (live) (1997)
Diverse artister – Baja Prog '98 (live) (1998)
Diverse artister – Odyssey (2006)
Diverse artister – Hamtaï! (hyllestalbum) (2007) (som Vital Duo)
Diverse artister – Hur!'' (hyllestalbum) (2009)

Kilder/eksterne lenker
La Source (offisiell nettside, fransk/engelsk)
La Source: Vital life – a biography (besøkt 4. desember 2010)
Prog Archives: Minimum Vital (intervju med Thierry Payssan) (1. mars 2010, besøkt 4. desember 2010)

Franske rockegrupper
Progressive band
Band etablert i 1982